Diari Oficial de la Generalitat Valenciana


Sumari del DOGV 9093, del 26-05-2021 (2021/4610)

RESOLUCIÓ de 22 d'abril de 2021, de la Conselleria d'Hisenda i Model Econòmic, per la qual s'accepta la cessió gratuïta, mitjançant mutació demanial, d'una parcel·la, entre els carrers de Bernat Descoll i la carrera de Malilla de València, per a la construcció d'un centre de salut.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9093

Data del DOGV
:   26-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4610


Data del document
:   22-04-2021

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 22 d'abril de 2021, de la Conselleria d'Hisenda i Model Econòmic, per la qual s'accepta la cessió gratuïta, mitjançant mutació demanial, d'una parcel·la, entre els carrers de Bernat Descoll i la carrera de Malilla de València, per a la construcció d'un centre de salut. [2021/4610]  
  
L'Ajuntament de València, en acord de la Junta de Govern Local de 9 de novembre de 2018 va aprovar la cessió gratuïta a la Generalitat d'una parcel·la, entre els carrers Bernat Descoll i carrera de Malilla de València, per a la construcció d'un centre de salut.  
La Direcció General de Règim Econòmic i Infraestructures de la Conselleria de Sanitat Universal i Salut Publica, mitjançant escrit de 19 de desembre 2019, va proposar l'acceptació de la cessió.  
La finca objecte de cessió està gravada amb un dret de reversió, per raó de la matriu 16762, que, segons l'informe emés per l'ajuntament cedent de 30 de març de 2021, es tracta d'un gravamen que no és efectiu ni impedeix la transmissió del bé en destinar-se aquest a un fi públic, ja que la reversió sorgeix quan, una vegada consumada l'expropiació, es produeix algun dels supòsits establits en l'article 54 de la Llei d'expropiació forçosa i el 63 i següents del seu Reglament. Si els béns o drets expropiats no es destinen als objectius que van justificar l'expropiació, però es continuen destinant a altres objectius diferents, igualment públics, segons l'article 54.2.a no serà possible exercir el dret de reversió.  
En l'informe, també s'indica que l'Ajuntament en ple, en la sessió ordinària de 26 de gener de 2017, va aprovar la «Modificació puntual detallada del PGOU per a la reubicació d'equipament per a centre de salut en la carrera de Malilla i zona verda al carrer Eslida, barri de Malilla», per la qual es va canviar l'ús de 4.130,16 m² de la parcel·la amb el codi 8.A0.97.221, que van passar a ser destinats a espais lliures, i es va crear simultàniament una parcel·la per a servei públic als carrers carrera de Malilla i Bernat Descoll, que va canviar la seua qualificació de sòl passant de ser zona verda pública a servei públic sanitari assistencial (SP-3), segons la nomenclatura del PGOU vigent, tot això amb la finalitat de construir un centre de salut públic sol·licitat per l'associació de veïns del barri.  
La cessió es fa segons el que es disposa en l'article 37 de la Llei 14/2003, de 10 d'abril, de patrimoni de la Generalitat i la disposició addicional onze de la citada llei que regula la mutació demanial.  
Segons aquest article 37 «Les administracions territorials de la Comunitat podran afectar béns i drets demanials a un ús o servei públic competència de la Generalitat i transmetre-li la titularitat d'aquests quan siguen necessàries per al compliment dels seus fins. L'administració adquirent mantindrà la titularitat del bé mentre continue afectat a l'ús o servei públic que va motivar la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, revertiria a l'Administració transmitent, i s'integraria en un patrimoni amb totes les seues pertinences i accessions».  
L'article 44 de la citada Llei 14/2003 estableix, al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de serveis públics competència de la Generalitat i, disposa, al punt 2, que la competència per a l'acceptació correspon al titular de la conselleria competent en matèria de patrimoni.  
  
L'article 27.2.c de la Llei de patrimoni de la Generalitat indica que l'adquisició de béns i drets en virtut de transferència o cessió administrativa porta implícita l'afectació de béns i drets a l'ús general o al servei públic. Per consegüent, una vegada perfeccionada la cessió i acceptació, l'immoble queda automàticament afecte al servei públic sanitari i adscrit a la Conselleria de Sanitat Universal i Salut Publica, a la qual correspon la seua administració, defensa i conservació.  
  
En conseqüència, d'acord amb els citats articles de la Llei 14/2003, de 10 d'abril, de patrimoni de la Generalitat i fent ús de les atribucions conferides per la legislació vigent, resolc:  
  
Primer  
Acceptar la cessió gratuïta de la propietat, mitjançant mutació demanial, realitzada per l'Ajuntament de València de la parcel·la de 2.430,10 m² de superfície situada entre els carrers Bernat Descoll i carrera de Malilla de València que limita: al nord, carrer Bernat Descoll; al sud, resta de parcel·la qualificada de servei públic sanitari assistencial (SP-3) segons PGOU en part propietat municipal; est, carrera de Malilla, i oest, terrenys de propietat municipal qualificats de xarxa viària.  
  
Consta inscrit en el Registre de la Propietat de València 12 al tom 2277, llibre 339, foli 113, finca 18484, secció 4a de Russafa, inscripció 1a.  
Referència cadastral: 6937929WA7148A5224FL.  
L'immoble s'accepta lliure de càrregues, gravàmens i al corrent de qualsevol despesa.  
  
Segon  
La cessió gratuïta realitzada per l'Ajuntament de València s'efectua amb la condició de destinar la parcel·la a la construcció d'un centre de salut, la Generalitat mantindrà la titularitat del bé mentre continue afectat a l'ús o servei públic que va motivar la mutació i, per tant, conserva el seu caràcter demanial. Si el bé o dret no fora destinat a l'ús o servei públic o deixara de destinar-se posteriorment, revertiria a l'Administració transmitent i s'integraria en el seu patrimoni amb totes les seues pertinences i accessions.  
  
Tercer  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servei públic sanitari i adscrit a la Conselleria de Sanitat Universal i Salut Publica a la qual corresponen les competències demanials sobre aquest, inclosa la seua administració, defensa i conservació, i inscriure's a nom de la Generalitat en el Registre de la propietat i en el cadastre.  
  
  
Quart  
Notificar la present resolució a l'Ajuntament cedent, així com a la Conselleria de Sanitat Universal i Salut Publica, i procedir a la seua publicació en el Diari Oficial de la Generalitat Valenciana, en compliment del que es disposa en l'article 44 de la Llei 14/2003, de 10 d'abril, de patrimoni de la Generalitat.  
  
Contra el present acte, que posa fi a la via administrativa, es podrà interposar recurs contenciós administratiu en el termini de dos mesos, comptadors a partir de l'endemà de la seua notificació, davant de la jurisdicció contenciosa administrativa, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant de l'òrgan que va dictar l'acte, en el termini de dos mesos, comptadors des que l'Administració requeridora l'haguera conegut, de conformitat amb el que es disposa en l'article 44 de l'esmentada Llei 29/1998.  
  
València, 22 d'abril de 2021.- El conseller d'Hisenda i Model Econòmic: Vicent Soler i Marco.